Kommissionens forordning (EF) nr. 642/2004

af 6. april 2004

om krav til præcision, der gælder for data indsamlet i henhold til Rådets forordning (EF) nr. 1172/98 om statistisk registrering af vejgodstrafikken

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1172/98 af 25. maj 1998 om statistisk registrering af vejgodstrafikken(1), senest ændret ved Europa-Parlamentets og Rådets forordning (EF) nr. 1882/2003(2), særlig artikel 4, og

ud fra følgende betragtninger:

(1) I overensstemmelse med artikel 4 i forordning (EF) nr. 1172/98 påser Kommissionen, at de statistiske resultater, der indberettes af medlemsstaterne, opfylder minimumskravene til præcision under hensyntagen til vejtransportstrukturen i medlemsstaterne.

(2) I henhold til artikel 7, stk. 2, i forordning (EF) nr. 1172/98 meddeler medlemsstaterne en gang om året Eurostat oplysninger om stikprøvestørrelser, om det procentvise antal ikkebesvarede spørgeskemaer og om de vigtigste resultaters pålidelighed i form af standardafvigelse eller konfidensinterval.

(3) Det er nødvendigt at præcisere strukturen i og indholdet af minimumskravene til præcision for de af medlemsstaterne indberettede statistiske resultater.

(4) De i denne forordning fastsatte foranstaltninger er i overensstemmelse med udtalelse fra Udvalget for det Statistiske Program, der blev nedsat ved Rådets afgørelse 89/382/EØF, Euratom(3) -

UDSTEDT FØLGENDE FORORDNING:

Artikel 1

Tidsperioder, som er omfattet af en undersøgelse

1. Når medlemsstaterne anvender stikprøvemetoder til udarbejdelse af data, skal stikprøven omfatte alle tidsperioder.

2. Når det samlede antal vare- og lastkøretøjer, som kan indgå i en medlemsstats undersøgelse, er mindre end 25000 køretøjer, eller det samlede antal køretøjer, der anvendes til international transport, er mindre end 3000 køretøjer, skal undersøgelsen mindst omfatte syv uger pr. kvartal.

Artikel 2

Procentuel standardafvigelse

1. Når medlemsstaterne anvender stikprøvemetoder til udarbejdelse af data, må den procentuelle standardafvigelse (95 % konfidensinterval) af de årlige skøn over de transporterede ton, de transporterede ton/km og det samlede antal tilbagelagte kilometer med læs i forbindelse med den samlede vejgodstransport og den samlede nationale vejgodstransport ikke være større end ± 5 %.

2. Når det samlede antal vare- og lastkøretøjer, som falder inden for undersøgelsens rammer, er mindre end 25000 i en medlemsstat, eller det samlede antal køretøjer, der anvendes til international transport, er mindre end 3000 køretøjer, må den procentuelle standardafvigelse (95 % konfidensinterval) af de årlige skøn over de transporterede ton, de transporterede ton/km og det samlede antal tilbagelagte kilometer med læs i forbindelse med den samlede vejgodstransport og den samlede nationale vejgodstransport ikke være større end ± 7 %.

Artikel 3

Indberetning af data til Eurostat

1. Medlemsstaterne leverer data hvert kvartal til Eurostat med henblik på at beregne stikprøvestørrelsen, svarprocenten og registerkvaliteten. Når vare- og lastkøretøjet anvendes som primær stikprøveenhed, leveres dataene i det format, som fremgår af tabel B1 i bilaget til nærværende forordning. Når vare- og lastkøretøjet ikke anvendes som primær stikprøveenhed, leveres dataene i det format, som fremgår af tabel B2 i bilaget til nærværende forordning. Tabellen indberettes inden for samme frist som de data, der er omhandlet i artikel 5, stk. 3, i forordning (EF) nr. 1172/98.

I denne artikel anvendes følgende begreber i nedennævnte betydning:

a) "Svarprocent" er en værdi, hvor nævneren er antallet af stikprøveenheder, for hvilke der blev sendt spørgeskemaer til de udvalgte firmaer, og hvor tælleren er antallet af stikprøveenheder, for hvilke der blev sendt spørgeskemaer, minus antallet af enheder, der ikke ønskede at deltage i undersøgelsen, og antallet af enheder, for hvilke der ikke blev modtaget oplysninger.

b) "Procentuel registerkvalitet" er en værdi, hvor nævneren er antallet af stikprøveenheder, hvortil der blev sendt spørgeskemaer, minus antallet af enheder, der ikke ønskede at deltage i undersøgelsen, og antallet af enheder, for hvilke der ikke blev modtaget oplysninger, og hvor tælleren er antallet af stikprøveenheder, for hvilke køretøjerne har været i drift i referenceperioden, plus antallet af enheder, for hvilke køretøjerne ikke var i drift i referenceperioden, men kunne betragtes som hørende til bestanden af køretøjer i drift.

2. Når de procentuelle standardafvigelser, der er beregnet på grundlag af tal leveret af en medlemsstat i henhold til forordning (EF) nr. 1172/98, i flere år har ligget inden for de grænser, der er fastsat i artikel 2 i nærværende forordning, kan Eurostat fritage denne medlemsstat for at indberette tabel B1 eller B2 hvert kvartal.

3. Når stk. 2 finder anvendelse, indberetter denne medlemsstat årlige data til Eurostat, der gør det muligt at beregne svarprocenten og registerkvaliteten. Dataene leveres i det format, der fremgår af henholdsvis B3 og B4 i bilaget til nærværende forordning. Tabellen indberettes inden for fem måneder efter udløbet af det seneste observationskvartal i det pågældende år. Inden for samme frist indberetter medlemsstaterne endvidere tal til Eurostat vedrørende den procentuelle standardafvigelse (95 % konfidensinterval) af skønnene over de transporterede ton, de transporterede ton/km og det samlede antal tilbagelagte kilometer med læs i forbindelse med den samlede vejgodstransport, den samlede nationale vejgodstransport og den samlede internationale vejgodstransport.

Artikel 4

Når det samlede antal vare- og lastkøretøjer til international godstransport, som kan indgå i en medlemsstats undersøgelse, er mindre end 1000 køretøjer, er denne medlemsstat ikke forpligtet til at anvende nærværende forordning.

Artikel 5

Denne forordning træder i kraft på tyvendedagen efter offentliggørelsen i Den Europæiske Unions Tidende.

Artikel 1 anvendes fra den 1. januar 2006.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. april 2004.

På Kommissionens vegne

Pedro Solbes Mira

Medlem af Kommissionen

(1) EFT L 163 af 6.6.1998, s. 1.

(2) EUT L 284 af 31.10.2003, s. 1.

(3) EFT L 181 af 28.6.1989, s. 47.

BILAG

>PIC FILE= "L_2004102DA.002802.TIF">

>PIC FILE= "L_2004102DA.002901.TIF">

>PIC FILE= "L_2004102DA.003001.TIF">

>PIC FILE= "L_2004102DA.003101.TIF">